Šira ulagačka politika, odobrena u skladu s uvjetima koje će ESMA izraditi u regulatornom tehničkom standardu, može stvoriti dodatne likvidnosne rizike. Stoga se političkim dogovorom, u slučaju da imovina u koju je uložena druga razina SITG-a nije odmah dostupna za pokrivanje gubitaka, središnjim drugim ugovornim stranama omogućuje da nastave s raspodjelom gubitaka članovima sustava poravnanja u skladu sa svojim planovima oporavka kako bi se zajamčio kontinuitet ključnih usluga poravnanja. Središnje druge ugovorne strane morat će naknadno isplatiti naknadu članovima sustava poravnanja do iznosa druge razine SITG-a.

ii. Korekcija dobitaka od varijacijskog iznosa nadoknade (VMGH) i pozivi na gotovinsku uplatu u postupku oporavku

Političkim dogovorom predviđa se primjena korekcije dobitaka od varijacijskog iznosa nadoknade, ovisno o slučaju, tj. aktivnostima središnje druge ugovorne strane, i poziva na gotovinsku uplatu u postupku oporavka. To je u skladu s trenutačnom praksom većine središnjih drugih ugovornih strana i ima za cilj poboljšati zaštitu poreznih obveznika. Političkim dogovorom istodobno se jača transparentnost mjera oporavka za dionike i njihovo sudjelovanje u izradi planova oporavka. Njime se dodatno definira i upotreba mjera oporavka uvođenjem više elemenata praćenja i kontrole koje provode nadležna tijela.

iii. Ostalo: sudjelovanje klijenata na dražbama; ograničenje naknada

Politički dogovor uključuje ovlast za ranu intervenciju na temelju koje nadležno tijelo može proširiti opseg dražbi na klijente i omogućiti im da daju ponude za pozicije člana sustava poravnanja koji ne ispunjava svoje obveze. Nadležno tijelo zahtijevalo bi od središnje druge ugovorne strane da uputi članove sustava poravnanja da pozovu svoje klijente na izravno sudjelovanje u dražbama koje organizira središnja druga ugovorna strana. Ta je mogućnost uvjetovana time da priroda dražbe opravdava takvo izvanredno sudjelovanje i da klijent može dokazati središnjoj drugoj ugovornoj strani da je uspostavio odgovarajući ugovorni odnos s članom sustava poravnanja kako bi izvršio i poravnao transakcije koje mogu proizići iz dražbe.

Nadležna tijela ovlaštena su i ograničiti ili zabraniti sve naknade za vlasnički kapital, uključujući isplate dividendi i otkupe od strane središnje druge ugovorne strane, te ograničiti, zabraniti ili zamrznuti sve isplate varijabilnih primitaka višem rukovodstvu.

C. Sanacijski instrumenti

i. Pozivi na gotovinsku uplatu za sanaciju

Političkim dogovorom potvrđuje se da je, uz pozive na gotovinsku uplatu predviđene mjerama oporavka središnje druge ugovorne strane, poziv na gotovinsku uplatu za sanaciju rezerviran i za sanacijska tijela. Najveća izloženost članova sustava poravnanja zbog njihove dodatne financijske obveze povećava se na dvostruki iznos njihovih doprinosa u jamstveni fond središnje druge ugovorne strane. Taj je pristup i dalje u skladu s EMIR-om (članak 43. stavak 3.), kojim se zahtijeva da izloženost članova sustava poravnanja središnje druge ugovorne strane u odnosu na središnju drugu ugovornu stranu bude ograničena. Političkim dogovorom pojašnjava se i upotreba poziva na gotovinsku uplatu za sanaciju u slučaju događaja koji nisu povezani s neispunjavanjem obveza te određivanje gornje granice kada središnje druge ugovorne strane imaju više jamstvenih fondova.

ii. Korekcija inicijalnog iznosa nadoknade

Političkim dogovorom odabire se zatvoreni popis sanacijskih instrumenata i izričito isključuje korekcija inicijalnog iznosa nadoknade. Taj je pristup u skladu s EMIR-om (članak 45. stavak 4.), kojim se utvrđuje da središnja druga ugovorna strana ne upotrebljava iznose nadoknade koje su dali članovi sustava poravnanja koji ispunjavaju svoje obveze kako bi pokrila gubitke koji proizlaze iz neispunjavanja obveza drugog člana sustava poravnanja. Njime se olakšava i provedba sanacijskih mjera u najvažnijim trećim zemljama u kojima su inicijalni iznosi nadoknade izričito isključeni iz postupka u slučaju insolventnosti na temelju lokalnih propisa.

D. Jamstvo da nijedan vjerovnik ne smije biti u nepovoljnijem položaju nego u slučaju likvidacije (eng. No Creditor Worse Off than in liquidation, NCWO)

Cilj je jamstva zaštititi temeljna prava dioničara središnjih drugih ugovornih strana, članova sustava poravnanja i drugih vjerovnika u sanaciji.

U skladu s međunarodnim smjernicama Odbora za financijsku stabilnost, u političkom dogovoru uspoređuju se gubici koje snose dioničari središnje druge ugovorne strane, članovi sustava poravnanja i drugi vjerovnici u sanaciji s gubicima koje bi stvarno pretrpjeli da je središnja druga ugovorna strana likvidirana u redovnom postupku u slučaju insolventnosti, nakon potpune primjene primjenjivih ugovornih obveza i drugih aranžmana iz njezinih pravila poslovanja.

Kad je riječ o vrednovanju, političkim dogovorom zahtijeva se da se u protučinjeničnom scenariju jamstva NCWO uzme u obzir komercijalno razumna procjena izravnih troškova zamjene koje bi članovi sustava poravnanja snosili pri ponovnom otvaranju usporedivih neto pozicija na tržištu. Njime se zahtijeva i da se pri procjeni tih gubitaka primjenjuje metodologija središnje druge ugovorne strane, osim ako ta metodologija za određivanje cijena ne odražava stvarne tržišne uvjete.

Političkim dogovorom uvodi se i pojam „ugovorne simetrije” kojim se zaštita na temelju jamstva NCWO-a proširuje na klijente. Njime se propisuje da, ako se ugovornim aranžmanima članovima sustava poravnanja omogućuje prenošenje negativnih posljedica sanacijskih instrumenata na svoje klijente, tada ugovorni aranžmani moraju uključivati, na istovrijednoj i razmjernoj osnovi, pravo klijenata na svaku naknadu koju članovi sustava poravnanja prime u mjeri u kojoj se gubici koji se nadoknađuju odnose na pozicije klijenata. Ta se odredba primjenjuje i na usluge neizravnog poravnanja.

E. Nadoknada članovima sustava poravnanja koji ispunjavaju svoje obveze

Političkim dogovorom potvrđuje se mogućnost da sanacijsko tijelo zahtijeva od središnje druge ugovorne strane da članovima sustava poravnanja koji ispunjavaju svoje obveze nadoknadi gubitke koji proizlaze iz primjene instrumenata za raspodjelu gubitaka ako su ti gubici veći od onih koje bi članovi sustava poravnanja koji ispunjavaju svoje obveze snosili u skladu s pravilima poslovanja središnje druge ugovorne strane.

Ta bi nadoknada bila ograničena na slučajeve u kojima bi član sustava poravnanja koji ispunjava svoje obveze imao pravo na potraživanja na temelju jamstva da nijedan vjerovnik ne smije biti u nepovoljnijem položaju (NCWO).

Nadoknada iz prvog podstavka može biti u obliku vlasničkih instrumenata, dužničkih instrumenata ili instrumenata kojima se priznaje potraživanje buduće dobiti središnje druge ugovorne strane.